b'\n_START_ARTICLE_\nZgodnje dinasti\xc4\x8dno obdobje (Egipt)\n_START_SECTION_\nKulturni razvoj\n_START_PARAGRAPH_\nEgip\xc4\x8danska dru\xc5\xbeba ob Nilu je pribli\xc5\xbeno do leta 3600 pr. n. \xc5\xa1t. temeljila na poljedelstvu in reji doma\xc4\x8dih \xc5\xbeivalih. Kmalu potem je za\xc4\x8dela hitro rasti in se razvijati in hitro napredovala proti prefinjeni civilizaciji. V tem \xc4\x8dasu se je za\xc4\x8dela izdelovati nova in prepoznavna keramika, podobna tisti v ju\xc5\xbenem Levantu. Na veliko se je za\xc4\x8del uporabljati baker. Egip\xc4\x8dani so od Mezopotamcev prevzeli postopek za izdelavo na soncu su\xc5\xa1enih zidakov iz blata ter arhitekturna in gradbeni\xc5\xa1ka na\xc4\x8dela, vklju\xc4\x8dno z oboki in dekorativnimi poglobljenimi zidovi._NEWLINE_Vzporedno s tem kulturnim napredkom se je ob Gornjem Nilu oziroma v Gornjem kraljestvu in delti Nila oziroma Spodnjam Egiptu za\xc4\x8del proces zdru\xc5\xbeevanja vasi in naselij. Vojskovanja med Gornjim in Spodnjim Egiptom so bila pogosta. Faraon Gornjega Egipta Narmer je nazadnje porazil svoje nasprotnike v Nilovi delti in zdru\xc5\xbeil oba Egipta pod svojo krono. Narmer je na paletah upodobljen z dvojno krono, sestavljeno iz lotosovega cveta, ki je simboliziral Gornji Egipt, in papirusovega trsa, ki je simboliziral Spodnjega. Dvojno krono so prevzeli tudi njegovi nasledniki. V mitologiji je zdru\xc5\xbeitev Egiptov prikazana kot zmaga boga-sokola Hora (Spodnji Egipt) nad bogom Setom (Gornji Egipt). Zdru\xc5\xbeitev skupnosti ob Nilu bilo morda povezovano tudi s \xc5\xa1irjenjem Sahare. _NEWLINE_Pogrebni obi\xc4\x8daji kmetov se po zdru\xc5\xbeitvi niso spremenili, bogati pa so zase zahtevali nekaj ve\xc4\x8d. Za\xc4\x8deli so graditi mastabe, ki so v kasnej\xc5\xa1em Starem kraljestvu postale zgled za gradnjo stopni\xc4\x8dastih piramid. Uspeh dr\xc5\xbeave v naslednjih 800 letih je temeljil na pridelavi \xc5\xbeita in centralizirani upravi. _NEWLINE_Zgleda, da se je Egipt kot kulturna in gospodarska domena za\xc4\x8del zdru\xc5\xbeevati dolgo preden je prvi faraon zasedel prestol Egipta v Memfisu in za\xc4\x8del dinasti\xc4\x8dno obdobje. Politi\xc4\x8dno zdru\xc5\xbeevanje je potekalo postopoma, morda ve\xc4\x8d stoletij, v katerih se je zgradila mre\xc5\xbea trgovinskih poti in razvila sposobnost lokalnih vladarjev, da so organizirali poljedelstvo v velikem obsegu. Bo\xc5\xbeansko kraljestvo je morda dobilo duhovni zagon v kultih bogov kot so Hor, Set in Neit, ki so se ra\xc5\xa1irili po celem Egiptu._NEWLINE_V tem obdobju se je \xc5\xa1e bolj razvila pisava, ki je bila sprva sestavljena iz samo nekaj znakov, ki so pomenili koli\xc4\x8dine razli\xc4\x8dnih dobrin. Do konca Tretje dinastije  se je nabor znakov raz\xc5\xa1iril na ve\xc4\x8d kot dvesto znakov, tako fonogramov kot ideogramov.\n_START_SECTION_\nPrvi faraon\n_START_PARAGRAPH_\nPo Manetonu je bil prvi vladar zdru\xc5\xbeenega Gornjega in Spodnjega kraljestva faraon Menes, ki se zdaj istoveti z Narmerjem. Narmer je bil prvi dokumentirani vladar Prve dinastije, ki je na Denovem in Kaajevem seznamu vladarjev napisan na prvem mestu. Seznama ga prikazujeta kot prvega priznanega dinasti\xc4\x8dnega vladarja in pomembnega utemeljitelja. Narmer je tudi prvi vladar, povezan s simbolom oblasti nad obema Egiptoma. Na Narmerjevi paleti je upodobljen s krono Gornjega in Spodnjega Egipta. Alternativne teorije trdijo, da je bil Narmer zadnji vladar v obdobju Nakada III in v Menesu prepoznavajo faraona Hor-Aho.'